**ՀԻՄՆԱՎՈՐՈՒՄ**

**«ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ ՏԱՐԱԾՔ ՀԱՆՁՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**1.Կարգավորման ենթակա խնդրի սահմանումը.**

Նախագծի ընդունումը պայմանավորված է Հայաստանի Հանրապետության առողջապահության նախարարության «Դատաբժշկական գիտագործնական կենտրոն» ՊՈԱԿ-ի (այսուհետ` Կազմակերպություն) Արագածոտնի մարզային դատաբժշկական փորձաքննությունների բաժնի գործունեության համար տեղակայման վայրի, տարածքի ապահովման անհրաժեշտությամբ:

2. **Ընթացիկ իրավիճակը և խնդիրները.**

Կազմակերպությանը, այդ թվում` նաև մարզային դատաբժշկական փորձաքննությունների բաժիններն, իրավապահ մարմինների որոշումների հիման վրա կատարում են պետության կողմից երաշխավորված մի շարք դատաբժշկական փորձաքննություններ։

Գործառույթների ամբողջականունն ապահովելու, ինչպես նաև մարզում շենքային պայմանների բացակայության պատճառով Արագածոտնի մարզային դատաբժշկական փորձաքննությունների բաժինը տեղակայված էր «Աշտարակի բժշկական կենտրոն ՓԲԸ պոլիկլինիկական մասնաշենքում, որը Հայաստանի Հանրապետության կառավարության 2021-2026 ծրագրով, ս. թ. սեպտեմբեր ամսից ենթարկվում է կապիտալ հիմնանորոգման, որը տևելու է շուրջ 2 տարի։

**3. Կարգավորման նպատակը և բնույթը.**

Հաշվի առնելով վերը նշվածը, ինչպես նաև Կազմակերպության գործառույթների կարևորությունն ու անընդհատության ապահովումը՝ Առողջապահության նախարարությունը մշակել է «Անհատույց օգտագործման իրավունքով տարածք հանձնելու մասին» ՀՀ կառավարության որոշման նախագիծը, համաձայն որի Հայաստանի Հանրապետության Արագածոտնի մարզ, քաղաք Աշտարակ Վարդգես Պետրոսյան փողոց 60 շենք հասցեում գտնվող անշարժ գույքից 49.8 քառ.մետր ընդհանուր մակերեսով տարածքը 3 տարի ժամկետով անհատույց օգտագործման իրավունքով կտրամադրվի Կազմակերպությանը:

Հայաստանի Հանրապետության առողջապահության նախարարության կազմակերպությանը հանձնվող Հայաստանի Հանրապետության սեփականություն հանդիսացող՝ Հայաստանի Հանրապետության Արագածոտնի մարզ, քաղաք Աշտարակ Վարդգես Պետրոսյան փողոց 60 շենք հասցեում գտնվող անշարժ գույքից 49.8 քառ. մետր ընդհանուր մակերեսով տարածքը ներկա պահին չի օգտագործվում։

**4. Նախագծի մշակման գործընթացում ներգրավված ինստիտուտները.**

Նախագիծը մշակվել է Առողջապահության նախարարության ֆինանսատնտեսագիտական վարչության կողմից:

**5**. **Ակնկալվող արդյունքը.**

Կազմակերպության Արագածոտնի մարզային դատաբժշկական փորձաքննությունների բաժնի գործունեության համար անհրաժեշտ տարածք, գործունեության վայր:

«Անհատույց օգտագործման իրավունքով տարածք հանձնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

**6. Կապը ռազմավարական փաստաթղթերի հետ. Հայաստանի վերափոխման ռազմա­վա­րու­թյուն 2050, Կառավարության 2021-2026թթ. ծրագիր, ոլորտային և/կամ այլ ռազմա­վա­րու­թյուն­ներ**

Նախագծի ընդունումը չի բխում ռազմավարական փաստաթղթերից: